Gloch

náhľad|Socha Glocha chytajúceho rybu na wellingtonskom letisku na Novom Zélande, 2013, pri príležitosti vydania filmu Hobit: Neočakávaná cesta
Gloch alebo Sméagol je fiktívna postava z fantasy knižnej a filmovej trilógie Pán prsteňov a knihy Hobit. Bol štvrtým majiteľom Prsteňa a nebezpečný netvor.

 Charakteristika 
Gloch je v knihách opisovaný ako bledý tvor s veľmi tenkými končatinami a riedkymi vlasmi. Neznáša denné svetlo a aj mesačné svetlo mu pripadá príliš ostré. Dokáže sa dobre šplhať. Nenávidí všetko elfské. Živí sa surovými rybami. Hovorí šušľavo, často používa zdrobneniny. Sám o sebe hovorí buď v prvej osobe množného čísla, alebo v tretej osobe jednotného čísla. Pomedzi slová niekedy vydáva zvuk "glo", čo mu prinieslo jeho prezývku.

Pôvodne bol hobit. Prsteň zobral kamarátovi Déagolovi potom, čo ho našiel v rieke Anduin. Déagola zabil a sám podľahol zhubnému vplyvu Prsteňa. Príbuzní ho začali volať Gloch podľa zvukov, ktoré začal vydávať. Nakoniec znenávidel slnko a zaliezol do jaskýň pod Hmlistými horami, kde sa živil surovými rybami. Prsteň mu predĺžil život ďaleko za dobu, ktorú sa hobiti bežne dožívali (niečo vyše sto rokov). Nazýval ho "môj milušký" alebo "daršek ku narodeninám", lebo v deň, keď Déagol našiel Prsteň, mal Sméagol narodeniny. 

O päťsto rokov neskôr Prsteň získal Bilbo Bublík, potom čo skĺzol Glochovi z prsta. Bolo to vďaka schopnosti Prsteňa trochu meniť svoj rozmer. Prsteň sa chcel vrátiť k Sauronovi. Gloch sa so stratou Prsteňa nikdy nezmieril a snažil sa ho dostať späť. Opustil jaskyne a po mnohých problémoch napokon narazil na Spoločenstvo prsteňa a začal ho sledovať. Po rozpade Spoločenstva sa vydal po stopách Froda Bublíka, nositeľa Prsteňa, a Samveda Mukra. Hobiti o jeho prítomnosti vedeli už od cesty Moriou. Blízko Mordoru sa im ho podarilo premôcť a zajať. Gloch sľúbil, že im bude pomáhať. Skutočne pomohol v knihe Dve veže Frodovi Bublíkovi a Samvedovi Mukrovi dostať sa do Mordoru, v skutočnosti mu však šlo len o to, aby získal Prsteň, ktorý Frodo niesol. Potom však Froda zradil v brlohu pavúčice Opuchy. Pri víťaznom tanci, že získal Prsteň (vtedy Frodovi odhryzol Prsteň z ruky aj s prstom) Gloch nakoniec padol s Prsteňom do lávy Hory osudu a tým zničil seba aj Prsteň.

 Zdroje 

Kategória:Postavy z Pána prsteňov
Kategória:Fiktívni vrahovia